b'\n_START_ARTICLE_\nAnto Veldre\n_START_PARAGRAPH_\nAnto Veldre (s\xc3\xbcndinud 14. augustil 1961) on eesti infoturbeekspert, publitsist ja koolitaja. _NEWLINE_Veldre on interneti turvalisuse teemaga tegelenud alates 1990. aastate algusest, mil internet Eestisse j\xc3\xb5udis. Ta on olnud arvuti\xc3\xb5petaja, ettev\xc3\xb5tte IT-juht ja finantsasutuse infoturbejuht. Ta t\xc3\xb6\xc3\xb6tas 2017 aasta l\xc3\xb5puni Riigi Infos\xc3\xbcsteemi Ametis infoturbeeksperdina ning kommunikatsiooniosakonna anal\xc3\xbc\xc3\xbctikuna. Ta on Eesti Internetikasutajate N\xc3\xb5ukoja, mis koondab Eesti rahvusdomeeni .ee haldamise reeglites kaasa r\xc3\xa4\xc3\xa4kivaid eksperte, liige._NEWLINE_Veldre on propageerinud vaba tarkvara (so UNIXi-laadsete operatsioonis\xc3\xbcsteemide, nagu Linux) kasutamist riigiasutustes ja ettev\xc3\xb5tetes. 1995. aastal avaldas ta internetis juhendi "Tigu lahkamas, ehk ekskursioon UNIXi maailma", mis on siiani \xc3\xbcks v\xc3\xa4hestest eestikeelsetest algajale m\xc3\xb5eldud UNIX-it tutvustavatest juhenditest. Juhend annab \xc3\xbclevaate UNIX-i operatsioonis\xc3\xbcsteemi p\xc3\xb5hik\xc3\xa4skudest v\xc3\xb5rdluses MS-DOS-i ja Windowsiga._NEWLINE_Anto Veldre oli Eesti UNIXi Pruukijate Seltsi asutava toimkonna liige._NEWLINE_2012. aasta l\xc3\xb5pus avaldatud Sirbi artiklisarjas "Info\xc3\xbchiskonnast hereetiliselt" k\xc3\xa4is ta v\xc3\xa4lja Eesti e-identiteedi idee, mille kohaselt v\xc3\xb5iks v\xc3\xa4lismaalastel olla v\xc3\xb5imalus omandada Eesti digi-ID koos sellega kaasneva ligip\xc3\xa4\xc3\xa4suga Eesti e-teenustele. Kaks aastat hiljem, 2014. aasta l\xc3\xb5pus, avaski Eesti v\xc3\xb5imaluse v\xc3\xa4lismaalastele saada e-identiteet; seda tuntakse e-residentsuse programmi nime all.'